পাঠক, লক্ষ্য করুন, এই হলো একদল ‘মডারেট’ অথবা ‘ধর্মঅন্তপ্রাণ’ নেতাকর্মীদের কাণ্ড-ফেইসবুকে প্রচারিত একটি কল্পিত সাক্ষাৎকারকে সত্য খবর হিসেবে সংবাদপত্রে ছাপিয়েছে তারা, লিফলেট হিসেবে প্রচার করেছে সারা দেশে। জামায়াত-বিএনপি মনস্ক রিপোর্টাররা যে যে-পত্রিকায় কর্মরত রয়েছেন, সকলেই উঠে-পড়ে চেষ্টা করেছেন সংবাদটি যেহেতু ‘পাবলিক খাবে’ সেহেতু পত্রিকায় গুরুত্বের সঙ্গে প্রকাশের জন্যে। কেননা তারা জানেন, ব্যক্তিবিশ্বাসে প্রলেপ বা মলম দিতে পারে, এরকম মিথ্যা কথা বিশ্বাস করার মনোস্তত্ব অনেকেরই আছে-তারা তাই সক্রিয়ভাবে চেষ্টা করেছেন এরকম মানুষদের কাছে মিথ্যা কাহিনীটি গছিয়ে দিতে। মিথ্যার ওপর দাঁড়িয়ে মিথ্যাকে প্রতিষ্ঠা করার জন্যে মরিয়া এখন জামায়াতে ইসলামী ও বিএনপির নেতাকর্মীরা। তারই একটি সামান্য উদাহরণ এ ঘটনা। একইভাবে নানা অপপ্রচার ছড়ানো হয়েছিল পিলখানা হত্যাকাণ্ডের পর-যা এখনো অব্যাহত রয়েছে। কেউ যদি এ ধরণের সংবাদে কান না দিয়ে নিজে থেকেই একটু অনুসন্ধান করেন, তা হলেই খুঁজে পাবেন এসব গুজবের মূল উৎস, মূল লক্ষ্য। মিথ্যাবাদীরা এখন তথ্যপ্রযুক্তিকে কাজে লাগিয়ে মুহূর্তের মধ্যে সারা বিশ্বে ছড়িয়ে দিচ্ছে এরকম অজস্র মিথ্যা কাহিনী-অন্যদিকে সে-কাহিনী যে মিথ্যা তা জানার পরও প্রচার করে চলেছে আরেক স্তরের ভণ্ডের দল।